Midtre Naustdal Storvald 11.03.2022

**Årsmelding fra styret for driftsåret 2021**

Styret har gjennom driftsåret ikke avholdt noen fysiske møter, aktuelle saker er drøftet per telefon. Det har ikke vært behov for direkte tiltak fra styret gjennom årets sesong, foruten om logistikk og avklaring vedr. utlevering av testsett for CWD-testing da de forelå krav om testing av samtlige felte dyr over 2 og ½ år. Disse ankom som dere vet sent og etter jaktstart, styret ønsker med dette å rekke en takk til alle jaktfeltansvarlige som kjapt og effektivt fikk hentet og distribuert prøvetakingssett i sine jaktfelt. Foruten om overnevnte har styret hatt dialog om løyvetildeling og bestandsplan, oppfølging av avskyting gjennom jaktåret iht måloppnåelse av hoved- og delmål i bestandsplanen, skrapdyr og innmelding av skrapdyr og økonomi.

Jaktåret 2021 var andre året av en 3-årig bestandsplan. Som presisert på nettside er hovedmålet i planperioden å stabilisere stammen i planområdet på dagens nivå. Videre er det fastsatt delmål, herunder å øke snittalder og kvalitet (vekt) på dyr i bestanden. For å sikre måloppnåelse er storvaldet underlagt prosentvise maksimumsgrenser for uttak av eldre dyr og prosentvise minimumsgrenser for kalv og ungdyr. Grensene er minimum 25% kalv, minimum 45% ungdyr og maksimum 15% eldre hann- og ho-dyr. Jfr. årsmøtereferat fra mai 2021 har alle jaktfelt som tidligere vært oppfordret om å spare eldre hanndyr, oppfordret om å ha kjønnsbalanse i sitt uttak og hvert enkelt jaktfelt blitt oppfordret til å overholde overnevnte maks- og minimums-grenser.

Erfaringer fra de to foregående årene i bestandsplan og fellingsrapport for de to siste årene viser at storvaldet er marginalt innenfor overnevnte grenser. Mest marginalt er det hva gjelder kalveandel i uttaket. Jfr innlegg på [www.naustdalshjort.org](http://www.naustdalshjort.org) 7. november lå storvaldet inneværende sesong lenge an til å ikke være måloppnående men en god innsats på slutten av jaktsesongen gjorde at fellingsprosenten endte på rett side av 25% kravet. På bakgrunn av overnevnte har styret besluttet å fremme et forslag om tildeling av løyver for 2022 som avviker fra de to foregående sesongene. Endringen i fremmet forslag er ekstraordinær tildeling av kalveløyver. Gitt vedtak vil endringen innebære en total tildeling på 206 dyr, det er her verdt å merke seg at 100% måloppnåelse i jaktsesong en 2022 vil storvaldet fortsatt ikke overstige total tildeling i 3-årsperioden. Styret mener at forslaget er godt forankret i anbefalinger fra fagmiljø, underliggende mål i bestandsplan og erfaringer fra områder med fri kalveavskyting. Fremlegg om tildeling er listet som en egen sak i sakslisten og drøftes med Sunnfjord kommune i forkant av årsmøtet.

Årets fellingsandel i storvaldet endte på 77,7% i 2021, en 0,6 % endring fra fjoråret som må anses som meget stabilt. Fellingsrapporten viser at storvaldet samlet sett innenfor samtlige krav fastsatt i bestandsplanen med en avskytingsprosent på kalv, ung- og voksne dyr på henholdsvis 26,09, 50,04% og 20,87%. For første år siden 2017 har storvaldet felt flere hun enn hanndyr hvor 60% av alle felte hjorter i storvaldet i 2021 var hunnkjønn. Det er gledelig å se at antallet eldre bukker som er felt i storvaldet i 2021 er på sitt laveste noensinne, med tilhørende andel lik 7,83%. De ni felte voksne bukkene i storvaldet hadde en snittvekt på 70,3 kg og der er det kun felt 2 dyr med slaktevekt over 80 kg, hvor største felte bukk hadde en slaktevekt på 100 kg.

Videre viser fellingsstatistikken at det som tidligere er store interne forskjeller mellom jaktfeltene i storvaldet på både fellingsprosent og avskyting i de ulike årsklassene. Mer spesifikt varierte fellingsandel fra 27-120% av tildelte løyver eks. tillegg. Hva gjelder kjønnsbalanse i uttak varierer andel felte hanndyr fra 25-100% mellom jaktfeltene hvor majoriteten ligger rundt 30-45%. Gjennomgang av avskyting 2020 er listet som egen sak i saksliste.

Basert på statistikk for sett hjort per jegertime vurderes bestanden i storvaldet samlet sett å være relativt stabil. Antall sette hjort per jegertime på henholdsvis inn- og utmark var i 2020 1,8 og 0,36, mot 1,38-1,83 og 0,32-0,41 for de samme parameterne i tidsrommet fra 2016-2020. Ettersom datautvalg må anses som begrenset og utsatt for sesongvariasjoner kan skal en være forsiktig med å konkludere med noe hva angår bestandsutvikling. Styret mener således at storvaldet i all hovedsak burde lytte til regionale anbefalinger og opprettholde fokus på et stort uttak. Styret ønsker å nytte anledningen til å berømme samtlige jaktfelt i bruken av settogskutt.no og håper den positive utviklingen i bruken av verktøyet fortsetter de kommende sesongene.

Hva gjelder skrapdyr og innmelding av dyr innenfor angitte vekter ble ordning fra 2020 videreført, viser til eget innlegg på nettsiden vedr. detaljer tilknyttet skrapdyr. Som tidligere år er det få innmeldte skrapdyr, styret mener det er grunnlag til å forslå endring i angitte datoregulering i skarpdyrordningen på kalv og.

Av 24 felte voksne dyr ble det levert inn 22 CWD-prøver. Ingen av dem ga funn på skrantesyke.

Av andre relevante hendelser gjennom driftsåret har Sunnfjord kommune startet en prosess for å finne deltakende parter til å utarbeide et nytt kommunalt måldokument for forvaltning av hjort som skal gjelde fra 2022-2027. Styret har gjennom dialog med de andre storvaldene underlagt Naustdal Viltråd meldt følgende tilbake til Sunnfjord kommune; «*Naustdal Viltråd vil vere aktivt med i prosessen med å lage eit kommunalt måldokument for forvaltning av hjort. Naustdal Bestandsplan område må halde fram som eige bestandsplanområde med Naustdal Viltråd som styringsgruppe.»*

Informasjon om økonomi er samlet under egen sak, regnskap. Det ble gjort en feil ved innkreving av fellingsavgift for jaktsesongen 2020. Iht til vedtak på årsmøte 2021 er det avregnet og korrigert for denne feilen ved innkreving av fellingsavgift for jaktsesongen 2021.

Avslutningsvis ønsker styret å oppfordre alle jaktfelt og jegere til å komme med innspill for å styrke samarbeidet mellom jaktfelt og å bidra til at storvaldet samlet sett oppnår fellingsresultat i samråd med mål i bestandsplanen.

Styret takker alle jaktfelt for samarbeidet.

Styret Midtre Naustdal Storvald,

Førde 12.03.2022